İspaniya Avroviziya Mahnı Müsabiqəsində
İspaniya Avroviziya Mahnı Müsabiqəsinə ilk dəfə 1961-ci ildə qoşulmuş və ümumilikdə 59 dəfə müsabiqədə iştirak etmişdir. Ölkə müsabiqəyə qoşulduğu ildən indiyədək fasiləsiz olaraq hər il Avroviziyada iştirak etmişdir. 1999-cu ildən etibarən İspaniya Almaniya, Böyük Britaniya, İtaliya və Fransa ilə birlikdə Avroviziyanın "Böyük Beşlik" ölkələrindən biridir və birbaşa olaraq müsabiqənin finalında iştirak edir. Buna səbəb isə müvafiq ölkələrin müsabiqənin ən böyük maliyyə dəstəkçiləri olmalarıdır. İspaniya Avroviziyada iştirak etdiyi illər ərzində iki dəfə qələbə qazanmışdır. Ölkə ilk dəfə 1968-ci ildə Massielin ifa etdiyi "La, la, la" mahnısı ilə Avroviziyada qalibiyyət əldə etmişdir. Növbəti 1969-cu ildə İspaniya Salomenin səsləndirdiyi "Vivo cantando" mahnısı ilə ikinci dəfə Avroviziyada qələbə qazanmışdır. Lakin həmin müsabiqədə İspaniya təmsilçisi ilə yanaşı həm də Böyük Britaniya, Fransa və Niderland təmsilçiləri də müsabiqənin qalibi elan edilmişdir. Hər dörd ölkə səsvermənin sonunda eyni xalı toplayaraq birinci yerdə qərarlaşmışdırlar. Həmin ilədək Avroviziyada oxşar hadisə ilə rastlaşılmadığı üçün səslərin bərabərliyi vəziyyət ilə bağlı müsabiqədə ümumi qayda yox idi və nəticə olaraq, gecənin sonunda dörd ölkənin hər biri müsabiqənin qalibi elan edilmişdir. İspaniya Avroviziyada dörd dəfə ikinci (1971, 1973, 1979 və 1995-ci illərdə) və bir dəfə üçüncü (1984-cü ildə) yeri tutmuşdur. Bundan başqa ölkə üç dəfə sıfır xalla və ümumilikdə beş dəfə müsabiqədə sonuncu yerdə qərarlaşmışdır.